དྲི་བ་དྲུག་པ།ཞྭཞལུ་བ་ཆོས་ལེགས་ཀྱི་བཞེད་པར།ཡི་གེ་སྔོན་བྱུང་གི་ལོ་རྒྱུས་ལས།ཡི་གེ་ཁྱབ་འཇུག་ལྷ་ཡིས་བཀོད།།འཇམ་པའི་དབྱངས་ཀྱི་ང་རོས་དྲངས།།ཞེས་རྟག་ཞི་བ་ཁྱབ་འཇུག་ཡིན་པའི་འཐད་པ་སྒྲུབ་བྱེད་དུ་སོ་སོར་འབྲང་མ་ལས།དམངས་རིགས་ཕྱིར་ན་རྟག་ཞི་བ།།ཁྱབ་འཇུག་ལེགས་པར་བྲི་བར་བྱ།།ཞེས་ལུང་འདྲེན་མཛད་པར།སི་བཞེད་དུ།ཁྱབ་འཇུག་གིས་ཡི་གེ་བཀོད་པར་བཤད་པའི་གཞུང་དེའང་ཐདའཐདལྡན་ཡིན་མིན་བརྟག་དགོས་ཤིང་།ཞེས་ཕྱི་རབས་པ་རྣམས་ལ་བརྟག་བྱར་འཇོག་གནང་མཛད་འདུག་པ་ལྟར།འདི་ཉིད་འཐད་ལྡན་ཡིན་ན་རྟག་ཞི་བ་ཁྱབ་འཇུག་ཏུ་ངེས་དགོས་པའི་ཕྱིར།གོང་དུ་རྟག་ཞི་བ་དབང་ཕྱུག་ཡིན་པའི་འཐད་པ་སྒྲུབ་བྱེད་ཐམས་ཅད་རྗེས་མེད་དུ་འགྲོ་བ་ལས་འོས་མེད་པ་ཞིག་དང་།འཐད་ལྡན་མ་ཡིན་ན་རྟག་ཞི་བ་དབང་ཕྱུག་ཏུ་ངེས་དགོས་པ་ལྟ་བུ་སོམ་ཉིའི་བརྟག་བྱར་ལུས་འདུག་པ་དང་།ཡང་མིང་སྟོང་གིས་ཁྱབ་འཇུག་ལ་བསྟོད་པའི་རྒྱ་དཔེ་ཁོ་བོའི་ལག་ཏུ་སོན་པས་དེའི་ནང་དུའང་རྟག་ཞི་བ་ཞེས་མ་བྱུང་བའི་ཕྱིར་དང་།སོ་སོར་འབྲང་མའི་བྱུང་བའི་སྐབས་སུ།དམངས་རིགས་ཕྱིར་ན་རྟག་ཞི་བ།།ཁྱབ་འཇུག་ལེགས་པར་བྲི་བར་བྱ།།ཞེས་འབྱུང་བའང་དེ་གཉིས་གཅིག་པར་བསྟན་པ་མ་ཡིན་པའི་ཕྱིར།དམངས་རིགས་ཀྱི་དོན་དུ་དབང་ཕྱུག་གམ་ཁྱབ་འཇུག་གང་རུང་བྲི་བའི་དོན་དུ་མངོན་པའི་ཕྱིར་ཏེ།དེ་མ་ཐག་ཏུ།རྗེ་རིགས་ཕྱིར་ནི་རྣམ་ཐོས་བུ།།ལྷ་ཡི་དབང་ཕྱུག་དབང་པོ་བྲི།།ཞེས་འབྱུང་བས།རྣམ་ཐོས་བུའམ་དབང་ཕྱུག་གམ་བརྒྱ་བྱིན་གང་རུང་བྲི་བའི་དོན་དུ་མངོན་པའི་ཕྱིར་རོ།།ཞེས་གསུང་གསུངསཔས།དེ་ཡང་འཐད་ལྡན་ཡིན་མིན་བརྟག་པར་བྱེད་པ་ལ་བདག་གིས་ཀྱང་དེ་འདྲའི་གཞུང་བོད་རོང་སུ་འདྲར་དྲིས་ཀྱང་ཆ་རྒྱུས་མཐོང་ཐོས་མ་རྙེད་ལ།སློབ་དཔོན་ཉིད་ཀྱིས་གསན་གཟིགས་བྱུང་ན་མ་གཏོགས་སྔོན་ཆད་བོད་ལ་ཁྱབ་ཆེར་གྲགས་རུང་བ་ཞིག་ནིམིའདྲ་སྟེ།དེའི་རྗེས་སུ་སུམ་རྟགས་ལ་མཁས་པའི་འགྲེལ་པ་ཇི་སྙེད་ཅིག་བྱུང་ཚོད་འདུག་པ་རྣམས་ལའང་རྟག་ཞི་བ་སྤྱན་རས་གཟིགས་སོགས་ངེས་མེད་དུ་ངོས་འཛིན་མཛད་པ་ལྟར་ན།ཡི་གེ་སྔོན་བྱུང་གི་ལོ་རྒྱུས་སམ་གཞུང་ཞེས་པ་ཡོད་མེད་ཀྱང་མི་ཤེས་ལ།ཡོད་ཀྱང་ཁུངས་ཐུབ་རང་ནི་ཨེ་ཡིན་སྙམ་པས།སོར་འབྲང་མའི་ལུང་འདྲེན་མཛད་ཀྱང་ལྷ་ངོ་བོ་གཅིག་ལ་རྟག་ཞི་བ་ཁྱབ་འཇུག་ཅེས་མིང་གཉིས་གསུངས་དོན་མེད་པ་སྟེ་དངོས་འགལ་དང་།སི་བཞེད་ཀྱི་རྟག་ཞི་བ་འདི་ཡང་དམངས་རིགས་དང་རྗེ་རིགས་གཉིས་ཀར་འགྲོ་དགོས་པ་ཞལ་བཞེས་སུ་སོང་བས་དེ་འདྲ་ཡིན་ན་སངས་རྒྱས་ཀྱིས་ལྷའི་རིགས་སོ་སོར་དབྱེ་སྟེ་གསུངས་པར་འགྲོ་ཁུངས་མ་བྱུང་བ་ལྟ་བུའི་གོ་ཕྱོགས་ཤིན་ཏུ་ལོད་པ་འདུག་པས།འདི་དག་ཀྱང་ཁུངས་ལྡན་ཡིན་མིན་ཐེ་ཚོམ་སེལ་ཐུབ་པའི་ངེས་རྙེད་ཀྱི་དྲིས་ལན་ཞིག་ཐུགས་རྗེ་ཆེ་བ་མཁྱེན།ཞེས་གསལ་བ།འདིའི་སྐོར་ཁྱེད་རང་གི་དགོངས་པར་ཇི་ལྟར་མངའ་བ་ལྟར་ལས་ལྷག་པའི་རྒྱས་སྤྲོས་ནི་ཁོ་བོ་ལའང་ཞུ་རྒྱུ་མེད་ངེས་དང་།ཁོ་བོ་རང་ལོ་བདུན་ཅུར་ཉེ་ཞིང་ཡིག་རིགས་ལ་དོ་ཁུར་རྩོལ་སྒྲུབ་ཁོ་ནས་དུས་འདའ་ཡང་།ཐུ་མིའི་ཡི་གེའི་བཤད་པ་བསྟན་བཅོས་ཀླུ་དབང་མགུལ་རྒྱན་མཆན་འགྲེལ་ཡོད་མེད་འགའ་ལས།ས་ད་ཤི་པ་དང་།འཕགས་ཡུལ་བྲམ་ཟེ་རྣམས་ཀྱི་གཞུང་།ཡི་གེ་སྔོན་བྱུང་གི་ལོ་རྒྱུས་ཞེས་པ་སོགས་ཀྱི་གཞུང་མཐོང་ཐོས་མེད་ངེས་མ་ཟད།རྟག་ཞི་བ་ཁྱབ་འཇུག་དང་དབང་ཕྱུག་ཡིན་པའི་ཕྱོགས་འཐེན་ཀྱང་འདི་ནི་དག་གོའདི་ནི་མ་དག་གོ་ཞེས་ཞུ་མཚམས་མ་ཆེ་ཡང་།རང་ཅག་ནང་པ་སངས་རྒྱས་པའི་གྲུབ་མཐའ་འཛིན་པོར་ཁས་ཆེའཆེབ་ཡིན་གཤིས།སངས་རྒྱས་བཅོམ་ལྡན་འདས་ཀྱི་བཀའ་ལ་མངོན་པར་བསྟོད་དགོས་པ་ནི་སུམ་འགྲེལ་མཁན་པོ་ཚང་མ་ཡིན་འདྲ་སྟེ།དེ་ལྟར་ན་སོ་འབྲང་མའི་གཞུང་དུ་སངས་རྒྱས་ཀྱིས་རིགས་བཞིར་དབྱེ་བའི་ལྷ་སོ་སོར་གསུངས་བཞིན་དུ་ཁྱབ་འཇུག་ལྷ་ངོ་བོ་གཅིག་ལ་ཕྱི་རབས་པས་མིང་གཉིས་དང་།རིགས་བཞི་འཆལ་འཆོལ་དུ་སྨྲ་བའི་འཛིན་སྟངས་ནི་འཐད་དམ་མི་འཐད་ཁོ་བོས་ཞུ་ཅི་ལ་དགོས་བོད་ཀྱི་མཁས་པ་ད་བཞུགས་སླད་འབྱོན་རྣམས་ཀྱིས་བདེ་བླག་ཏུ་མཁྱེན་ཅིང་གཟིགས་པར་འགྱུར་ལ།སངས་རྒྱས་ཀྱིས་རྒྱལ་རིགས་རྗེ་རིགས་དམངས་རིགས་བྲམ་ཟེའི་རིགས་ཏེ་རིགས་བཞིའི་དབྱེ་བས་ལྷ་ངོ་བོ་ཐ་དད་དུ་སོ་སོར་འབྲང་མར་གསུངས་པའི་བཀའ་དངོས་ལ་ནི།བྲམ་ཟེའི་ཕྱིར་ནི་དབང་ལྡན་ནོ།།རྒྱལ་རིགས་ལ་ནི་དབང་ཕྱུག་ཆེ།།དམངས་རིགས་ཕྱིར་ནི་རྟག་ཞི་བ།།ཁྱབ་འཇུག་ལེགས་པར་བྲི་བར་བྱ།།རྗེ་རིགས་ཕྱིར་ནི་རྣམ་ཐོས་བུ།།ལྷ་ཡི་དབང་ཕྱུག་དབང་པོ་བྲི།།ཞེས་གསུངས་པའི་ཕྱིར།ཁོ་བོ་ནི།དབང་ཕྱུག་ཆེན་པོ་སྟོན་པས་རྒྱལ་རིགས་སུ་གསུངས་ཟིན་པ་དེ་དམངས་རིགས་ཀྱི་རྟག་ཞི་བ་དང་།རྗེ་རིགས་ཀྱི་ལྷ་ཡི་དབང་ཕྱུག་གཉིས་ཀར་ཁས་ལེན་མི་ནུས་ཏེ་སངས་རྒྱས་ཀྱི་བཀའ་དང་འགལ་བའི་ཕྱིར་རོ།།འོ་ན་ཁྱོད་ཀྱི་འཐད་པ་གང་ཡིན་ཞེས་སྨྲ་ན།ཚངས་པ་ཆེན་པོ་དེ་ནི་ཁྱབ་འཇུག་གི་ལྟེ་བའི་པདྨ་ལས་སྐྱེས་པར་བཤད་པས་ཁྱབ་འཇུག་དང་རིགས་གཅིག་པའི་ཕྱིར་དམངས་རིགས་ཀྱི་རྟག་ཞི་བ་ཞེས་པ་དེ་ཡིན་ཅིང་།རྗེ་རིགས་ཀྱི་ལྷ་ཡི་དབང་ཕྱུག་ཅེས་པའང་དྲག་པོ་དབང་ཕྱུག་ཏུ་མི་འདོད་དེ།ལྷ་ཡི་དབང་པོ་བརྒྱ་བྱིན་ཞེས་པར་གོ་བ་ལགས་སོ།།དེས་ན་བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ།།ཞེས་བྱ་བ་དེ་སངས་རྒྱས་ཀྱི་གསུང་རྣམས་རང་སོར་འཇོག་དགོས་པ་ལ་དགོངས་པ་ལས།སྒྲ་རིག་རྩོད་འགྲེལ་གྱི་བསྟན་བཅོས་ལྟར་གོ་བའི་འཐེན་ཕྱོགས་ཀྱི་ལྷ་མིང་གཉིས་དོན་གཅིག་ཏུ་འདོད་པ་དང་།འབྱེད་སྡུད་ཀྱི་སྒྲ་བླ་ཐབས་སུ་སྣོན་པ་སོགས་ནི་རྒྱལ་བཀར་འབྱུང་སེལ་ཞེས་ཡོངས་ལ་གྲགས་པས་ནམ་ཡང་མི་རུང་བ་ལགས་སོ།།